Казактурал магьирлугърал байран\nАвтор: ilchi · 19.10.2020\nКъизлардал шагьрулул стадиондалий уттигъанну хьунни Терскаллал казактурал культуралул фестиваль. Му хас дурну дия ДазуцIухсса ляличIисса округрал Къизлардал казактурал общество (Кизлярское особое приграничное окружное казачье общество) цIу ларгсса 30 шинал таварихран. Фестиваль хьунни ДР-лул Миллатрал политикалул ва диннал иширттал министерствалул биялалийну.\nБайрандалий гьуртту хьунни Къизлар шагьрулул администрациялул бакIчи Александр Шувалов, ДР-лул миллатрал политикалул ва диннал иширттал министрнал хъиривчу Гьарун Давидов, Къизлардал райондалул администрациялул бакIчи Аким Микиров, Терскаллал казактурал аьрали обществалул атаман Виталий Кузнецов, райондалул администрациялул бакIчинал хъиривчу Ися Рамазанов, казачествалущалсса хIала-гьурттушиврул отделданул каялувчи иерей Павел Каликин ва м.ц.\nФестиваль дайдирхьуна Павел Каликиннул дурсса дуаьрдая.\nРайондалул агьалинал цIа­ниясса махъ лавхъуна Аким Микировлул.\n— Оьрмул-оьрмулухун буссар казактал цала Буттал кIанттул дазурду дуручлай бавцIуну, мунил рувхIанийсса хазнарду ябуллай. ЧIа тIий ура зунгу зула буттахъал бувсса аманатирттайн хаин къашаву, дакIнил кьянкьашиву ва творчествалувусса хьхьичIуннайшивуртту,- увкуна райондалул бакIчинал.\nШадлугърал официал бутIа сакин хьуну бия казактурал ттугъ буккан баврия, атамантурал лахълахъисса мукъурттия, казактуран багьлул ларайсса бахшишру ва дакI марцIну буллалисса къуллугърахлусса лишанну дулаврия, хъамаллурал барча бавурттая.\nФестивальданул лагрулий хьунни спортравусса бюхъурду, магьирлугъравусса гьунарду ккаккан буллалисса бяст-ччаллу. «Казачье подворье» ва «Уголок казачьего быта» тIисса цIардалу хьунни аслийсса культуралул выставкарду, мастер-классру. КутIану бусан, тIивтIуну бия Терскаллал казачествалул культура ва багьу- бизу ккаккан буллалисса майдан.\nФестивальданул гьарцагу гьурттучи лайкь хьунни Казактурал обществалул чулухасса барчаллагьрал чагъардан.\nСахIна ттул дакIнил дуниялли\n«Дагъусттаннал музыкалул панорама»\nМариян Ибрагьимовал луттирдал презентация – Москавлив\nСледующая публикация Первый замглавы Минсельхоза России посетил Сулейман — Стальский район\nПредыдущая публикация Бюхъу ххисса жагьилсса хIакин